ELŐTERJESZTÉS

**Szombathely Megyei Jogú Város Közgyűlésének 2018. április 26-i ülésére**

**Javaslat a Szombathelyi Repülőklubbal kötött használati szerződés módosítására**

A Tisztelt Közgyűlés 191/2001. (V.31.) Kgy. számú határozata alapján a SZOVA Nonprofit Zrt. jogelődje, a Házkezelési Kft. 2004. július 6. napján határozatlan időre ingyenes használati szerződést kötött a Szombathelyi Repülőklubbal a gencsapáti 0100/4, a szombathelyi 019/4, illetve a söptei 104/2 hrsz.-ú ingatlanokra vonatkozóan.

A Szombathelyi Repülőklub kérte Önkormányzatunktól a 2004-ben kötött szerződés felülvizsgálatát. A kérelem egyik lényeges eleme, annak pontosítása, hogy a használatba adott ingatlanokon mely felépítmények képezik a használatba adás tárgyát és melyek nem tartoznak e körbe.

A szerződés rögzíti, hogy a bérbeadásból befolyó bérleti díj 50 %-a a használót, 50 %-a pedig a tulajdonos Önkormányzatot illeti. A SZOVA Nonprofit Zrt. tájékoztatása szerint a Repülőklub gazdasági tevékenységéről szóló 2015-2016. évi elszámolás alapján a Repülőklub árbevétele a két évben nettó 1.800.000,- Ft + ÁFA, azaz bruttó 2.286.000,- Ft volt, amelyből az Önkormányzatot nettó 900.000,- Ft + ÁFA, azaz bruttó 1.143.000,- Ft illette.

A Repülőklub levelében jelezte, hogy teljesítőképességét meghaladja a sok évtizedes leromlott állapotú épületegyüttes fenntartása, az út karbantartása. A használó számára megoldást jelentene, ha a befolyó bérleti díjat a repülőtér fenntartására tudná fordítani.

A szerződés 2004-ben történő megkötése óta az Önkormányzat a gyakorlatában számos lényeges fordulatot alkalmaz az ingyenes használati megállapodások kötése során, amelyek beépítése szükséges a jelen szerződésbe is.

A Repülőklub kérelmében foglaltakat a Városfejlesztési Kabinet, valamint a kezelő SZOVA Nonprofit Zrt. közreműködésével megvizsgáltuk, és hosszas egyeztetés után a szerződés módosítása tekintetében az előterjesztés 1. sz. mellékletét képező megállapodás született, amely a módosításokat egységes szerkezetbe foglalja.

A módosításokat vastagon szedett betű jelzi.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2018. április 19.**

**/: Dr. Puskás Tivadar :/**

**Határozati javaslat**

**……/2018. (IV.26.) Kgy. sz. határozat**

1./ A Közgyűlés a SZOVA Nonprofit Zrt. jogelődje, a Házkezelési Kft. és a Szombathelyi Repülőklub között 2004. július 6. napján – a gencsapáti 0100/4, a szombathelyi 019/4, illetve a söptei 104/2 hrsz.-ú ingatlanokra – határozatlan időre kötött ingyenes használati szerződést az előterjesztés 2. sz. melléklete szerinti tartalommal megegyezően módosítja.

2./ A Közgyűlés felhatalmazza a SZOVA Nonprofit Zrt. vezérigazgatóját, hogy a módosításokkal egységes szerkezetbe foglalt ingyenes használati szerződést aláírja.

**Felelős**: Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért felelős:

Lakézi Gábor, a Városüzemeltetési Osztály vezetője

Dr. Németh Gábor, a SZOVA Nonprofit Zrt. vezérigazgatója)

**Határidő**: 1. pont: azonnal

2. pont: 2018. május 10.